Papersnake/gushiwen huggingface dataset:
初得梅花呈似参议刘二十九丈
许及之（宋代）

江南驿使是知津，剪送琼枝裹绿筠。触发家山春意思，唤回天地雪精神。

护持惟有壶瓶水，映带全无几案尘。一夜梅坡清入梦，不妨持恼谢岩人。
送{山考}峔僧
马朴臣（清代）

鸟飞不到处，乾坤剩此山。万里架娑影，萧然古洞间。

虎来依法住，云出羡僧间。亦复何须食，乡人送米还。
春雨四首
陆游（宋代）

片片红梅落，纤纤绿草生。
无端夜来雨，又碍出门行。

春阴易成雨，客病不禁寒。
又与梅花别，无因一倚栏。

胸怀阮步兵，诗句谢宣城。
今夕俱参透，焚香听雨声。

疏点空阶雨，长明古殿灯。
庐山岑寂夜，我是定中僧。
重赋三高
周南（宋代）

千金孰与此身多，惭愧君王用已过。
乞得头颅江海去，一生辛苦几渔蓑。
驱雀词
方拱乾（明代）

雀莫啄我蔬，我蔬种已迟。衰年事事钝，辛勤还后时。

聊取生意足，宁独疗长饥！甲坼才如豆，不及邻家肥。

肥蔬啄可饱，瘦蔬啄无遗。饥我不饱汝，两伤亦奚为？

欲驱不忍击，短竿护疏篱。我蔬肥有日，除竿任汝飞。

听汝嗷嗷音，生事同我微。
句
刘镗（宋代）

版桥雨过秋苔滑，村碓寒吹暴稻香。
九吟诗·来贤
吴昌裔（宋代）

杖桂松花酒一瓢，手挼柏子杂香烧。
山空露冷吟招隐，掉首诸贤不受招。
送释存游苕川兼怀子昂学士
陈深（宋代）

吴与山水邦，杳蔼云气萃。
罔痤抱萦迦，溪流演清驶。
逍遥烟中客，缥渺云际寺。
振锡赴幽寻，揽袂接遐契。
是时秋正中，旷朝天宇齐。
明日射神珠，光彩难自独。
渔歌和遗音，茶经毫幽事。
欲从烟屐游，苦为尘鞅紫。
缅怀金坡英，归来云壑媚。
采采白蘋花，因风为遥奇。
子产库
黄庭坚（宋代）

区区小郑多君子，谁若公孙用意深。
监巫执节诛腹诽，不除乡校独何心。
寄题永新张氏无尽藏堂
周必大（宋代）

山间明月江上风，取之无禁用不穷。
仇仙一发醯鸡蒙，往往择胜贪天功。
斯堂飞梁挟双虹，坐客常满尊不空。
翰林主人极形容，无奈圆缺雌与雄。
岂如清都广寒宫，默存身已游其中。
长春不夜四序同，御寇法善聊相从。
山光寺送客回次芝上人韵
苏轼（宋代）

闹里清游借隙光，醉时真境发天藏。
梦回拾得吹来句，十里南风草木香。
秋萤
陈守一（明代）

古槐深巷夕，明灭见萤飞。委化常依草，惊霜乍点扉。

羞随蛾赴焰，幸借月同辉。便欲囊归去，閒窗伴下帷。
千尺雪再成 其一
弘历（清代）

前朝含冻雪犹白，今日舒丝柳渐青。了识如斯在川上，流阴未肯为人停。
河上杂言
盛符升（明代）

久矣悲鸿燕，谁堪问麦秋。飘零随远道，涕泪入孤舟。

璧马年年事，河淮处处忧。却怜长算少，民命倚阳侯。
去瑞香病叶
杨万里（宋代）

紫蕤落尽长青枝，政是添新换旧时。
辛苦为渠耘病叶，殷懃挽住是游丝。
辛丑
陈文蔚（宋代）

青山双夹小溪流，绿筱人家古渡头。虽是溪山不相识，劝人啼鸟却相留。
仓部弟生日五绝 其四
刘克庄（宋代）

菰甘因辍送，荔熟亦均分。食指真欺我，脾神不似君。
和仲弟十绝 其三
刘克庄（宋代）

即今江表尚恬熙，忘却前回饮马时。淝水岂无风鹤助，平凉莫受犬羊欺。
秋钟
释古荫（明代）

露浓云重漏初长，一点寒钟出上方。松鹤醒回潭底梦，野猿惊破岭头霜。

悠飏暗度随秋水，濩落频惊在夜凉。最是龛灯孤影下，声声唤起铁肝肠。
云阁薄边功三首
沈明臣（明代）

虏汉不交兵，都言化理平。
正逢丞相怒，不敢报军情。
过王宗臣允元园庐三首 其一
赵蕃（宋代）

大梁城里王居士，园有江南数种梅。乱后只疑随劫火，那知移向此间来。
上丁守
谢履（宋代）

闽岭天南表，清源第一州。朝廷推重镇，师帅得贤侯。
项王庙
董天吉（宋代）

嬴氏乱天纪，群雄各飞扬。
子羽勇无敌，拔剑起戎行。
熊罢八千勇，飚举度长江。
威名震列国，斩婴爇咸阳。
神力摧万夫，虎视邈四方。
雄图竟不就，楚歌有馀伤。
故国父老怜，遗庙苍山傍。
莓苔生丹垩，萝蔓延门堂。
灵魂岂不怍，宁肯还故乡。
空令千载下，吊古增慨慷。
吴宫怨
张籍（唐代）

吴宫四面秋江水，江清露白芙蓉死。吴王醉后欲更衣，

座上美蓉娇不起。宫中千门复万户，君恩反覆谁能数。

君心与妾既不同，徒向君前作歌舞。茱萸满宫红实垂，

秋风袅袅生繁枝。姑苏台上夕燕罢，他蓉侍寝还独归。

白日在天光在地，君今那得长相弃。
至日建德道中
韩元吉（宋代）

圣皇初款帝中坛，羽檄交驰玉仗寒。
佳节又看当警争，劳生底仗较悲欢。
腐儒忧国成千虑，强敌窥人谍一端。
梦想淮南风雪里，可无消息报平安。
送山甫
李覯（宋代）

喜尔年将壮，为儒志可嘉。
乡闾知行实，场屋见辞华。
公道方无{上雍下土}，君门况不遐。
直应千里足，世世出吾家。
宿彭蠡馆
罗隐（唐代）

孤馆少行旅，解鞍增别愁。远山矜薄暮，高柳怯清秋。

病里见时态，醉中思旧游。所怀今已矣，何必恨东流。
游澹山岩
尚用之（宋代）

岩深树绿春长在，岩暝雨霁云初归。
天爱护持有神物，蛇去因果无狐疑。
石田药臼谁与刻，香山乳窦苔生衣。
未问城南阆州比，此景自是寰中稀。
题兰为司寇何公
李东阳（明代）

楚泽有幽兰，名高百花选。孤根托地灵，芳心应时展。

阳和一披拂，春色无深浅。清风遍六合，孰谓知者鲜。

援琴思昔人，古意嗟已缅。层厓数枝竹，意若相慰勉。

秾华须却避，荆棘行当剪。幸此挹馀芬，披图漫舒卷。
川守大夫刘公早岁寓居敦行里肆有题壁十韵…辄献此诗
杜牧（唐代）

旅馆当年葺，公才此日论。林繁轻竹祖，树暗惜桐孙。

炼药藏金鼎，疏泉陷石盆。散科松有节，深薙草无根。

龙卧池犹在，莺迁谷尚存。昔为扬子宅，今是李膺门。

积学萤尝聚，微词凤早吞。百年明素志，三顾起新恩。

雪耀冰霜冷，尘飞水墨昏。莫教垂露迹，岁晚杂苔痕。
雪中再示德龄二弟三首
裘万顷（宋代）

只道园林春未归，风前一夜柳花飞。
东皇自是繁华主，不用玄冥荐玉妃。
默室
许景衡（宋代）

宝冠题榜意已到，竹阁作铭言岂多。入室人人知是默，谁知个里有倾河。
清化寓居
王炎（宋代）

委巷何深僻，侨居太寂寥。
古墙行络石，乔木上凌霄。
赋就贫难逐，诗成隐莫招。
固穷吾辈事，心地要逍遥。
文宗嗜蛤蜊图赞
释心月（宋代）

一点悲心擘不开，镬汤衮处笑盈腮。
希奇之事朕深信，是与君王说不地来。
偶题
林尚仁（宋代）

矮屋过如斗样宽，闭门浑不受春寒。
海棠睡去梨花瘦，次第东风到牡丹。
论学示友人杂诗 其五
王慎中（明代）

汩没近儒文义教，一生机枉速飘风。却行翻讶身居后，两听虚疑耳不聪。

神化何曾离日用，经纶元只在渊衷。从今游衍高明地，始免徽缠与棘丛。
感兴 其一
胡宏（宋代）

昨夜看梅枝，风光异昔时。感时期献策，出语偶成诗。

乾健将来巽，蒙昏许及离。启篷凝立处，心事付谁知。
别李参军
张乔（唐代）

王孙游不遇，况我五湖人。野店难投宿，渔家独问津。

岭分中夜月，江隔两乡春。静想青云路，还应寄此身。
颂古十九首
释慧晖（宋代）

翰墨场中唤得回，桂林昨夜觉花开。
暗香漏泄通消息，散作人间调鼎才。
奉谢唐子耆及两冯君载酒宠临借屋
苏泂（宋代）

年事半七十，躬耕吾本谋。
读书讵云然，乃与世为雠。
维我先人讵，雨风行蜗牛。
假此以适我，得无岁云周。
永怀鹊有巢，宁久居夫鸠。
食饮所不忘，归焉买林丘。
进退孰我能，万间子无由。
愧子抚我厚，感子非肴羞。
酹江月 竹心巷
陈霆（明代）

栽云种玉，悄山楹、移入翠微深处。老去闲情无可与，只有此君堪对。

空洞无肠，虚明有窍，节节舍清气。竹心如此，我心元与相契。

见说墨妙亭边，爱山台下，剩有烟云地。露叶风梢浑未论，认取岁寒心事。

朝爽横琴，秋阴领鹤，付与闲滋味。日高响扣，玉声酬我佳句。
从幸飞山教场阅武奏御
宋庠（宋代）

武节遵时训，神镳御素秋。
天风扫阊阖，星气射旄头。
士肃先庚令，民欢载路讴。
雷车翻蔺石，蝱矢裂熊侯。
旍首疏千队，金声勒万驺。
较能观树槊，超力赏亭楼。
爽氯生威武，皇欢入宴羞。
垂绅参注靺，凯乐间鸣球。
云梦谁夸猎，岐阳枉议蒐。
瑞鹤仙
蔡伸（宋代）

玉猊香谩爇。叹瓶沈簪断，紫箫声绝。丹青挂寒壁。细端详，宛是旧时标格。音容望极。奈弱水、蓬山路隔。似瑶林琼树，韶华正好，一枝先折。

凄切。相思情味，镜中绿鬓，看成华发。临风对月。空罗袂，揾清血。待随群逐队，开眉一笑，除你心肠是铁。看今生，为伊烦恼，甚时是彻。
沈叡达昭君诗帖赞
岳珂（宋代）

玉徽十三，维以寓声。
支郎何心，写脂粉情。
汉冢春青，塞霜晓白。
千年之悲，表此遗墨。
子昂万竿烟雨卷
朱诚泳（明代）

风流学士宋公子，玉堂挥洒金壶水。渭川千亩贮胸中，烟雨都归笔锋里。

筼筜无数长琅玕，彩凤飞来玉宇寒。箨龙蜕骨何太暮，孤梢还拂云之端。

隔世可人如对立，凄迷浓墨看犹湿。百年心事付南枝，疑共湘灵夜中泣。

呜呼此老神仙流，七绝奚啻此君遒。苕溪山水亦何意，令人独说东陵侯。
感事十诗上李侍郎
陈造（宋代）

枉寻固已污，索价则已欺。
人生功名念，舒卷自一诗。
荣辱取所功，穷达非敢知。
及物傥在道，卑官亦可为。
咄咄厌矮屋，心无一日嬉。
还应乘田翁，笑汝太矜持。
张彭州前与缑氏冯少府各惠寄一篇多故未答…兼远简冯生
韦应物（唐代）

君昔掌文翰，西垣复石渠。朱衣乘白马，辉光照里闾。

余时忝南省，接宴愧空虚。一别守兹郡，蹉跎岁再除。

长怀关河表，永日简牍馀。郡中有方塘，凉阁对红蕖。

金玉蒙远贶，篇咏见吹嘘。未答平生意，已没九原居。

秋风吹寝门，长恸涕涟如。覆视缄中字，奄为昔人书。

发鬓已云白，交友日凋疏。冯生远同恨，憔悴在田庐。
题祝生无殊潇湘坐同司马汪公二首 其二
胡应麟（明代）

兀兀幽篁里，槁梧同嗒然。科头抱双膝，目尽九疑天。
题啄蜂雀井团雀二图
张榘（宋代）

游蜂从何来，饥雀巧相遇。
谁其释纷拿，放汝采花去。
长安路
皇甫冉（唐代）

长安九城路，戚里五侯家。
结束趋平乐，联翩抵狭斜。
高楼临远水，复道出繁花。
唯见相如宅，蓬门度岁华。
对月
朱无瑕（明代）

一帘明月白纷纷，宝鸭香消欲断魂。
侍女错传心上事，错将花柳怨黄昏。
因诵张司业无事焚香坐有时寻竹行之句拟其体
晁说之（宋代）

寂寞江边舍，欹斜架上书。
焚香一童子，寻竹众鸡雏。
更甚昔人懒，宁论今世疏。
但惭为吏在，不得跨鲸鱼。
恭和御制和侍郎沈德潜纪恩诗四首元韵 其四
梁诗正（清代）

宫帛携归映绿萝，紫团如凤尾婆娑。衔恩长矢瞻云日，养素无婆赋轴薖。

雅会重寻夸洛社，新诗频咏应渔歌。遥知每饭难忘处，清梦时时到禁坡。
步蟾宫 金桂
高濂（明代）

兔窟分香云外落。碧玉枝、横黄金萼。西风吹雨细如丝，朱户重重卷帘箔。

姮娥为惜人间少。分花月色年年好。漏泄广寒宫殿秋，寒馥金波滴清晓。
初至居庸
高顺贞（清代）

天险何年辟翠螺，銮舆想见昔经过。山连上谷秋声壮，地近卢经朔气多。

曲涧成群嘶牧马，危岩作阵走明驼。时清不用防边戍，裕国长输例税科。
寄奉新高令
陆游（宋代）

小雨催寒著客袍，草行露宿敢辞劳。
岁饥民食糟糠窄，吏惰官仓鼠雀豪。
只要闾阎宽箠楚，不须停障肃弓刀。
九重屡下丁宁诏，此责吾曹未易逃。
登苏峰
王都中（元代）

平生僻好登仙山，紫翠缥缈三岫间。公馀杖策时一到，尘埃荡扫天风寒。

苍松□□老龙出，身到洞天人不识。遥看玉殿底虚皇，香雾丹霞绕琼室。

翠涛三吸赋玄言，何必研朱点《周易》。仙人舅氏空遗宅，楼阁玲珑倚苍石。

好是凭阑对月时，一江倒浸千峰碧。
定林寺
家之巽（宋代）

山人当日济时艰，要把唐虞作样看。
奏罢箫韶无凤至，空教猿鹤怨盟寒。
偈颂一百二十三首
释祖钦（宋代）

成龙者升天，成蛇者撺草。
将谓随一切性任其所适，谁知愤愤悱悱却成烦恼。
集云峰高日杲杲。
梅花和韵
顾彬（清代）

孤山深处可忘情，羌笛何须怨未平。天下必肥应独瘦，世人皆浊忍为清。

色因淡极翻多艳，香到幽时不可名。我亦无聊思远俗，可容篱畔结深盟。
塞垣行（一作崔湜诗）
崔融1（唐代）

疾风卷溟海，万里扬沙砾。仰望不见天，昏昏竟朝夕。

是时军两进，东拒复西敌。蔽山张旗鼓，间道潜锋镝。

精骑突晓围，奇兵袭暗壁。十月边塞寒，四山沍阴积。

雨雪雁南飞，风尘景西迫。昔我事讨论，未尝怠经籍。

一朝弃笔砚，十年操矛戟。岂要黄河誓，须勒燕山石。

可嗟牧羊臣，海外久为客。
应诏谨赓御制赐晋齐诸将宴鹤鸣楼
刘璟（明代）

扈从归来宴玉楼，九天雨露沛高秋。勋藏盟府蒙新宠，酒入忠肝洗旧愁。

沙漠已平神略伟，乾坤再造圣功优。一时际会攀鳞翼，岂意微劳幸见收。
感遇诗三十八首·其二十九
陈子昂（唐代）

丁亥岁云暮，西山事甲兵。
赢粮匝邛道，荷戟争羌城。
严冬阴风劲，穷岫泄云生。
昏曀无昼夜，羽檄复相惊。
拳跼兢万仞，崩危走九冥。
籍籍峰壑里，哀哀冰雪行。
圣人御宇宙，闻道泰阶平。
肉食谋何失，藜藿缅纵横。
万伯修东巡歌八首 其八
胡应麟（明代）

露布千言尽手裁，霜笳奏凯入蓬莱。西京枉貌麒麟阁，文武何人吉甫才。
笋竹
李新（宋代）

峥嵘泽国与烟村，饱见尖尖破土痕。
稍倩南风开鹊尾，数烦夜雨送龙孙。
平生直节初挥箨，后日清阴自庇根。
残月莫云林外看，森森矛戟万军屯。
送山甫还峡中
舒岳祥（宋代）

到处图松树，何曾忘却山。
相携溪路断。愁踏夕阳还。
田狖吟桑空，山鸡饮石间。
所忧无可醉，天上酒星闲。
松二首
石延年（宋代）

城郭人家岁寒木，桧柏森森映华屋。
青松介僻不入城，野性特嫌尘土辱。
留别故人（一作李颀诗）
李端（唐代）

此别不可道，此心当语谁。春风灞水上，饮马桃花时。

误作好文士，只应游宦迟。留书下朝客，我有故山期。
和杜孝锡展江亭三首
韩维（宋代）

斜日低云动水光，偶寻佳处阅群芳。
城闉不隔和风度，吹过千花百草香。
青田岩
林岊（宋代）

老鹤回翔去几年，至今岩壑此名传。
跻攀分寸疑无路，飞入方壶却有天。
白象绿狮呈怪石，神泉深洞隐真仙。
细年滴孔流脂处，不是青田是玉田。
句 其一
杨绘（宋代）

高骖黄鹤望天飞，千载谁能继费祎。
安福驿
韦骧（宋代）

作邑多离邑，去家如去乡。三年三过驿，一别一回肠。

治绩安能胜，征途遒备尝。何时腰解印，长啸入馀杭。
谢尉西归
梅尧臣（宋代）

曾为洛阳客，喜见洛阳人。
每忆旧游处，相逢借问频。
当时伊水上，醉弄岩花春。
而今绝兹乐，欲语已酸辛。
明朝君当去，又复与谁亲。
唯应有素月，相照寒溪滨。
渔父词（其七）
王谌（南北朝）

只在青山可卜邻。妻儿笑语意全真。休识字，莫嫌贫。方是安间第一人。
暮春有感 其二
段克己（宋代）

春到芜菁事已非，杜鹃看又唤春归。幽香一点无寻处，燕蹴飞红染客衣。
山中隐者
文彦博（宋代）

尘中久绝迹，谷口自忘机。草桥凌晨出，柴车向夕归。

磴泉濡蕙带，径竹败荷衣。借问何为者，山中尝采薇。
送孙甥
李复（宋代）

瘦马骎骎渡洛行，东风莫著褐衣轻。
为嫌愁梦能催老，故懒题衣去问程。
千仞会游悬水急，五浆须信客心惊。
明朝我向壶关路，待约归缨共濯清。
雨泊蕲州岸下
董嗣杲（宋代）

连日雨滞留，孤舟坐寂历。
自量迂亦甚，托人寻竹笛。
展转耗音绝，失笑何陷溺。
无计遣羁怀，倾壶倒馀沥。
小醉自不恶，篷窗未收滴。
天阴鹤忽鸣，何时离赤壁。
狂疑明月出，移舟出芦荻。
浩歌苏仙吟，破此夜寥閴。
杂感三首 其一
秦松龄（清代）

烽火章江警急多，滕王楼阁转嵯峨。雕鞍晓日明珠玉，列帐秋风泣绮罗。

坐算几闻黄石略，战酣谁奋鲁阳戈？司农日夜忧财匮，击鼓椎牛气若何？
悲歌六章 其二
郁植（清代）

我欲归种襄阳田，背依高山面大川。妇馌男耕自怡悦，伏龙雏凤相周旋。

不尔亦是桃源仙，桑麻鸡犬别有天。谁知此乐难再得，商羊旱魃迭弄权。

东邻输租鬻小女，石壕夜呼横索钱。西家老翁徒壁立，惟忍冻饿长安眠。
题书小景
张玉孃（元代）

山合云初尽，溪阴下夕阳。
贫看无限好，柳底坐秋光。
送吕山人中父
沈明臣（明代）

与君同庚复同里，四十五年才识尔。
相见翻怜在异乡，相亲顿觉如弟兄。
君家脊忘急难，我家堂前紫荆死。
一言一哭一声悲，君泪如珠我如水。
即今别我去何方，自言只在乾坤里。
乾坤茫茫海岳长，那得扶摇大鹏起。
昔年尝走齐鲁间，紫霞高冠白云履。
兔园上客比邹枚，长揖侯王傲天子。
侠骨能令壮士香，高怀可使狂生耻。
酒酣词赋欲凌云，墨客骚人尽披靡。
歌声振落太山云，夜半登颠脱双屣。
醉击秦王无字碑，长啸大呼呼曰你。
你是秦人尔汝称，漫骂祖龙何有耳。
君乎岂是浪游人，堕地何惭射弧矢。
豪杰生身天地间，只合从天任驱使。
乃今落魄不逢时，岂肯低眉窥指视。
我今沽酒对君欢，莫谓无能报知己。
和酬张敏叔
许景衡（宋代）

东嘉匕箸琢红玉，北苑蘖芽模紫金。野人何知敢持饷，诗老发紫为高吟。

松江莼鲈有家世，吴宫风月无古今。饭稻煮茗穷胜览，纷纷市朝尘土深。
泥功山
赵鸿（唐代）

立石泥功状，天然诡怪形。未尝私祸福，终不费丹青。
五泄山三学院十题 其四 龙井
释咸润（宋代）

寒井深无极，人谓藏虬龙。尝闻救炎旱，丝雨洒长空。
壁老求笑庵诗
陆游（宋代）

车马往来尘暗天，净光欣喜接诸贤。
半瓯春茗无多费，且结来生一笑缘。
题武元直赤壁图
李晏（金朝）

鼎足分来汉祚移，阿瞒曾困火船归。一时豪杰成何事，千里江船半落晖。

云破小蟾分树暗，夜深孤鹤掠舟飞。梦寻仙老经行处，只有当年旧钓矶。
赠张孟阜绝句
陈傅良（宋代）

燕坐何曾论古今，束书高阁反求心。
若能领会无多子，绝胜相从岁月深。
磻溪
李柏（清代）

东辞太白雪，西谒玉璜宫。一水芦花外，两山翠柏中。

周南熊梦远，秦国凤楼空。历历斜阳草，秋光自昔同。
送知县陈仲信之建昌
胡奎（元代）

一日白一发，三年白几何。自子业成均，我发白已多。

子今窣百里，武城试弦歌。相见即言别，张帆溯江波。

西望香炉峰，秋云郁嵯峨。丰城有双剑，龙泉与太阿。

会合各有时，精采长不䃺。我无晨风翼，送子涉关河。

南云有来雁，裁书寄烟萝。
题赵子昂瓮牖图二首 其二
郑元祐（元代）

贫病无聊是老农，萧条门巷绝行踪。画图不尽朋从意，凝望停云检宿舂。
秋兴
陆游（宋代）

莫笑门庭草棘荒，也能随事答年光。
半瓶野店沽醇碧，一畚邻园饷矮黄。
放下庵即事三绝 其二
范成大（宋代）

病后天魔不战降，梦中千顷白鸥江。心空境寂声尘尽，却爱秋蝇扑纸窗。
夜坐有感
刘应时（宋代）

躬耕谷口未为贫，安得生涯似子真。
平日固知穷有鬼，年来更觉老欺人。
短檠颇怯蝇头字，蠹简时揩鼠亦尘。
儿女岂知黄卷乐，苦嫌无补废精神。
酬濬上人采药见寄
刘商（唐代）

玉英期共采，云岭独先过。应得灵芝也，诗情一倍多。
喜迁莺
郝子直（宋代）

风云际会。自军兴勋业，唯公屈指。中镝红心，骄虏胆丧，中正已回天意。采石扶危鏖战，激励熊罴乘势。震天地，沮金狄百万，完颜诛毙。

英卫。摅红气，寰海共欣，雪恨亡胡岁。宸眷褒功，华衮貂蝉，荣拜济时左揆。圣君用贤终始，肯使留侯谦退。后范蠡，愿永佐中兴，庄椿同纪。
怀张唐公
王安石（宋代）

直谅多为世所排，有怀长向我前开。
暮年惆怅谁知此，南陌东阡独往来。
题义门胡氏华林书院
柳直（宋代）

华林茂族蔼青芬，族本重华远裔孙。
弟侄声光攀郤桂，君王恩渥表于闾。
书帏月鉴琴横席，吟阁云残村隔原。
多感朝英寄诗什，永留风雅贲丘园。
旌德王承议挽词
李之仪（宋代）

彭蠡湖边一笑初，绿衣相见论葭莩。四千里外空搔首，三十年来屡揽须。

方卜他时共兰若，岂知今日奠生刍。穷途只有思君泪，无复吟君屋上乌。
宁都县道中
郑会（宋代）

绿水桥头小钓车，数椽败屋柱槎牙。
年年贼火无人住，风落棠梨几片花。
题喻玉泉家亦可乐亭
周文璞（宋代）

先生亭非伯夷筑，亭柱亦用秋山竹。
但令家有满架书，何虑妻山少饘粥。
朝来相对亭上宾，洙泗尺度羲皇人。
先生已死名不泯，常与此亭作标准。
后来邻触阏伯怒，仆夫预起池鱼虑。
拆亭拆亭生拆柱，有孙抱柱出烟去。
三十年馀复改观，有孙如此不待赞。
似鲁灵光偶不全，令人见此空三叹。
彦博归自剑阳其家梅已半落作诗见示因次其韵
李流谦（宋代）

爱惜浓香恐过时，刘郎何事苦归迟。
只应昨夜幽窗梦，飞到君边未可知。
王氏螟罗氏子
邵雍（宋代）

庚星一点光无涯，日来飞入江东家。
江东江左旧声气，叔氏得之真差事。
归来瑞光凌九霄，叔氏喜亦迎眉鬓。
家人惊起偏物色，袖中却得真英物。
螟蛉须信逢蜾蠃，莫惜丁宁长类我。
他年解有速肖时，会振风流旧江左。
再得旨退褒山成三偈代违和守钱公 其二
释清远（宋代）

公家忠靖有遗德，乃与定明开道缘。异世今时岂人意，一麾千里是家传。
依韵和江邻几癸巳六月十日同刁吴韩杨饮范景
梅尧臣（宋代）

江翁多感慨，饮散来直庐。
题踪有旧友，连蹇常与渠。
昨归天禄下，念昔悲有余。
未久复外补，安能恋清虚。
得请向苕霅，幽怀寄禽鱼。
高城浸湖光，面面当红蕖。
晚乘画舫游，四坐罗轻裾。
数杯已酩酊，万事应破除。
不爱趋时近，不恤与世疏。
百岁且过半，冉冉将焉如。
谁慕八十叟，犹在磻溪渔。
嗟哉再宿夕，乃自仲秋初。
清谈固隔绝，可见壁上书。
送刘德秀赴官贵池
周紫芝（宋代）

刘郎人物照当时，未上青云莫慢迟。秋浦江山应似旧，蓝田雁鹜不妨诗。

销魂怕作文通别，问字谁如伯始知。此去醉山梅欲动，忆君同看雪前枝。
夏日三首·其一
张耒（宋代）

长夏村墟风日清，檐牙燕雀已生成。
蝶衣晒粉花枝舞，蛛网添丝屋角晴。(舞 一作：午)
落落疏帘邀月影，嘈嘈虚枕纳溪声。
久斑两鬓如霜雪，直欲渔樵过此生。
拟古送顾季狂游襄阳二首 其一
宋登春（明代）

青春驾言迈，江蓠冒青英。吴会有狂且，远托高阳生。

丈夫抱奇志，岂同儿女行。近情恐不任，远怀为物婴。

南国无伯桃，东海少田横。结交古道丧，感激何时平。
岁寒亭成题柱自警
王名遂（宋代）

松荣梅竹秀，三径但含滋。
不与乾坤老，难令霜雪欺。
交情存淡薄，世治识艰危。
前路留教远，终身以自期。
淳熙十二年加上太上皇帝太上皇后尊号十一首
佚名（隋代）

天相慈皇，庆臻台闱。
徽柔内修，寿兴天齐。
既承皇欢，载皇母行。
懿典鸿名，永緌多祺。
落日忆山中
李白（唐代）

雨后烟景绿，晴天散馀霞。
东风随春归，发我枝上花。
花落时欲暮，见此令人嗟。
愿游名山去，学道飞丹砂。
立秋日效陶徵士体 其二
庄培因（清代）

间居屏人事，与世安所乖。图书盈我前，卓荦平生怀。

寥寥天宇澄，高秋气弥佳。何以寄真想，远在山水厓。

枯桐聊可挥，澹泊古与偕。谅非悦耳声，因之素心谐。
十一月三十日乃耘老弟生朝余是日也宿留富阳
虞俦（宋代）

玉琯新阳七日来，天将风月赋诗才。
别来又喜逢初度，相望何由把一杯。
霜后不凋门外柳，春前已折陇头梅。
团栾今夜华堂燕，应念三州数往回。
从军行六首 其二
欧大任（明代）

朔方高阙接秦京，敕遣防秋列五营。夜解马鞍屯马邑，朝持龙节出龙城。
云关观月
李昴英（宋代）

山间未晚先得月，料想城中见较迟。
海吐银蟾渐呈露，林垂翠较早参差。
孤轮涵涧安禅处，明镜当空沉籁时。
夜半衰翁犹独坐，清光吸尽入诗脾。
青阳驿会刘伯声夜话
张耒（宋代）

奔走倦尘埃，相逢颜暂开。
语阑灯烬改，饮散月华来。
行役风霜苦，流年岁月催。
我愚甘自分，惆怅子多才。
逍遥四章呈钦之尧夫
司马光（宋代）

闭目念前古，飘然一烘尘。
两仪仍似旧，万物互争新。
轩冕荣何在，箪乐最乐真。
众人俱我笑，我说笑其人。
宿南无寺
苏葵（明代）

南无寺前苍玉森，凤凰戛戛乘风吟。三更入枕忽惊梦，一点旅愁偏上心。

曙色未分僧出定，月华犹在鹤鸣阴。眼前景物尽诗料，得句不从天外寻。
壬戌西幸后
郑谷（唐代）

武德门前颢气新，雪融鸳瓦土膏春。

夜来梦到宣麻处，草没龙墀不见人。
是日适逢寒日归途有作次方干寒食过东阳韵 其一
许传霈（清代）

春来游兴比花浓，归折花枝路几重。绿野风和人薄醉，閒过山寺不闻钟。
扇子诗
李石（宋代）

芒鞋踏破江头路，日渴檀心犹未吐。
浑教开尽不成梅，定应化作相思树。
送济南杜郎中
夏竦（宋代）

秋树参差堕叶红，剖符还过故乡东。
星分北陆龟蛇内，位应哀乡太紫中。
亭传宛如行部日，冠缨犹带触邪风。
寒泉岂是无人塞，应待君侯立事功。
再和观画三首 其二
李之仪（宋代）

何时船上载鸱夷，海道聊寻一问姿。不为丹青生着相，从来卷曲是吾枝。
閒居幽步
曾丰（宋代）

归欤无可答休休，小放吾心与自流。
山不去门如自售，云无留意似他求。
有如许柏得能古，都几何松若个幽。
更有疏梅修竹在，其他莫与子孙谋。
题赵子昂叠岫图
戴表元（宋代）

白石青林底处无，侵云亦有小屠苏。
桔花飞尽不归去，挥汗江城看画图。
江城子
吕渭老（宋代）

闻君见影已堪怜。短因缘。偶同筵。相见无言，分散倍依然。做梦杨花随去也，妆合畔，绣床前。

觉来离绪意绵绵。写蛮笺。倩谁传。鱼雁悠悠，门外水如天。欲上西楼还不忍，难著眼，望秋千。
浣溪沙·欲寄愁心朔雁边
纳兰性德（清代）

欲寄愁心朔雁边，西风浊酒惨离颜。黄花时节碧云天。
古戍烽烟迷斥堠，夕阳村落解鞍鞯。不知征战几人还。
梅花喜神谱·大开一十四枝
宋伯仁（宋代）

九华并六角，流传名不同。
无如慰黎庶，为我扬仁风。
喜雪和许海秋独游龙树寺韵 其一
尹耕云（清代）

寸抱久纡郁，及兹一疏散。物象滋悦愉，吾生远愁叹。

京师视万方，形势喻枝干。去冬郊原赭，纬耒望将断。

四山云忽同，后土白已漫。消息管天人，斋宫喜申旦。
端明殿学士汪公挽词
楼钥（宋代）

蚤岁声名大，婆娑始遇时。
难兄屏隔坐，令子桂芳枝。
人望还为用，天胡不憗遗。
成蹊堪喻大，堕泪不须碑。
清明展先府君墓 其四
屈大均（明代）

雨露悲寒食，丘中宿草萋。蘋蘩无妇采，乌鸟向人啼。

勉继春秋志，高求海岳栖。右军能誓墓，此地蕺山齐。
句
温革（宋代）

鸣琴拂榻此游衍，作诗何止夸厘牟。
寄子虡
陆游（宋代）

老自安故乡，况复触罪罟；五年三奉祠，每请幸听许。
贫家似破屋，随事且撑拄，虽殊乞墦肉，已近掘野鼠。
平生胆力薄，不敢犯张禹。
有时一言失，恐惧气如缕。
念此思挂冠，白首冀安处。
吾儿哀乃翁，岁暮忍羁旅。
何时得斗粟，归舍聊共煮。
便草北关书，乞骸归卒伍。
南歌子词三首 其一
裴諴（唐代）

不是厨中丳，争知䏑里心。井边银钏落，展转恨还深。
长沙赠刘青岑明府 其二
王戬（宋代）

江南初买棹，乘暇复登临。斜日明沅水，春云接桂林。

相过卑湿地，未废短长吟。夙昔猗兰操，愿言聆玉琴。
送江东转运杨少卿
梅尧臣（宋代）

世言楚使者，乃是汉名卿。
曾欲察黄绶，但能勤列城。
江山无改故，草树几更荣。
有意自民甚，不同求羡盈。
谢人惠斗綵袱
释居简（宋代）

碎红零绿尽其宜，骈俪收成一段奇。曲砌鳞鳞尤缜密，方联段段自参差。

大成富有诸家善，小数穷如集句诗。蜀锦吴绫重表出，阿蛮针线策勋时。
次韵陈蒙城金风堂射饮
苏颂（宋代）

南都绿蚁封初拆，西圃芳条换新碧。
宾僚相遇惜馀春，樽俎留连因促席。
百夫决拾看和容，何用娱宾循饮格。
前者新诗严武事，几日毬场较锋镝。
幕中赖有从事贤，抱器逢时隼当射。
聊从把酒发笑谈，岂独鸣弦观准的。
分明争计算多少，举令都忘歌节拍。
蒙邑大夫富才艺，早擅词林名藉藉。
昨来州序偶淹留，幸接话言逾宿昔。
行筹不必苦辞觞，得隽况曾先射泽。
多惭病守鲜欢悰，出口无奇但喑哑。
贪荣窃禄未能归，每听春禽愁杜魄。
今朝何似强开颜，为喜尊前有嘉客。
石柱庵
宋之才（宋代）

炼形仙入天聪洞，卓锡僧归石柱庵。
穷胜不知天已晚，归来药径月盈篮。
感遇
岑参（唐代）

五花骢马七香车，云是平阳帝子家。凤凰城头日欲斜，

门前高树鸣春鸦。汉家鲁元君不闻，今作城西一古坟。

昔来唯有秦王女，独自吹箫乘白云。
道上
慕昌溎（清代）

高岭簇云起，梅花将破颜。冻云寒敛日，急雨冷吞山。

黄叶犹依树，征鸿已度关。人家前去近，犬吠暮烟间。
慷慨歌送叶黄门与中赴山西参政
刘溥（明代）

且莫歌，远别离，别离恋恋儿女悲。
又莫歌，长相思，相思悬悬天一涯。
君今参政晋藩去，何乃慷慨增吁戏。
忆昔混沌初，元气未破时。
动变隐其象，用舍凭何施。
自从开辟显朕兆，阴阳进退争雄雌。
有时贾谊去作长沙傅，有时吕尚来作周王师。
一得一失古来有，往往虚占梦刍狗。
青天白日风雨来，泥窍啁啁蟪蛄吼。
欲洗胸中万古愁，岂在区区一杯酒。
酒杯不暖东风寒，锦袍乱扑沙成团。
杨花着地卷春去，立马四顾天漫漫。
君不见伊皋与益稷，回乾转坤在顷刻。
五云高护黄金台，行色匆匆留不得。
断不是鸱鸮逐凤凰，亦不是苍蝇污白璧。
献纳之官合峻升，空使傍人惜颜色。
请君停鞭听我歌，歌声欲尽愁转多。
太行西来碧嵯峨，黄河万里奔洪波。
呼儿缄辞送君去，极目浮云奈尔何。
再和前韵
郑清之（宋代）

若时风雨候三台，忧国丰年几入怀。
执戟未愁方朔死，闭门唯喜子桑来。
人间宰相真如梦，天上群仙讵可阶。
事业镂冰何所有，之乎者也矣焉哉。
洗竹
郭印（宋代）

林茂竹太繁，污秽在眼底。
枯筠与弱干，兹辰为一洗。
万竿何足与，恶尽意乃已。
其馀擢青青，玉立比君子。
姿色秀可餐，莫道膏粱美。
我来不忍去，日日对团绮。
越州使院竹
方干（唐代）

莫见凌风飘粉箨，须知碍石作盘根。细看枝上蝉吟处，

犹是笋时虫蚀痕。月送绿阴斜上砌，露凝寒色湿遮门。

列仙终日逍遥地，鸟雀潜来不敢喧。
鸣峰岩
黄岩孙（宋代）

卓道当年爱此峰，直於顶上驻禅筇。
岩深疑有仙人宅，地僻全无俗客踪。
罅石引泉围古屋，断烟拖露滴寒松。
夜来冷枕蒲团睡，梦破一声残月钟。
庚子三月二十七日又易守当涂四月十一日发辞
岳珂（宋代）

去载西陲夏正初，首惊禹阁下除书。
璇杓导旨方螭陛，珍圉迎釐又燕居。
三见纶音传诏玺，六看{肇去聿加木}信到耕锄。
只今又上人车奏，何日烟蓑返老渔。
赠王月轩用意一韵
刘克庄（宋代）

江湖少菰米，京洛足风尘。
生命主穷鬼，赠诗多贵人。
芒鞋双堠远，斗籴一家贫。
吾力轻于羽，安能举百钧。
将发洛中枉令狐相公手札兼辱二篇宠行以长句答之
白居易（唐代）

尺素忽惊来梓泽，双金不惜送蓬山。八行落泊飞云雨，

五字枪鏦动珮环。玉韵乍听堪醒酒，银钩细读当披颜。

收藏便作终身宝，何啻三年怀袖间。
平江太守生辰二首 其一
仲并（宋代）

画戟从来瑞霭浮，顿回春意到南州。占熊馈鲤呈祥日，拖玉腰金得志秋。

十载声名天下最，满怀韬略古人求。寿觞频举公休惜，明日催归侍邃旒。
念奴娇（追和张巨山《牡丹词》）
毛幵（宋代）

倚风含露，似轻颦微笑，盈盈脉脉。染素匀红，知费尽，多少东君脉力。国艳酣晴，天香融暖，画手争传得。绿窗朱户，晓妆谁见凝寂。

独占三月芳菲，千花百卉，算难争春色。欲寄朝云无限意，回首京尘犹隔。舞破霓裳，一枝浑似，醉倚香亭北。旧欢如梦，老怀那更追惜。
次韵濮十太尉咏知宗牡丹七绝 其四
王十朋（宋代）

春色遥兴洛阳念，风俗聊于记中验。今日苧罗山下魂，犹向人间吐妖艳。
虞丈以伤物遂再赋
姜特立（宋代）

省口须知亦省缘，食经尔雅不劳编。
山中且纵无肠子，海上长随踞壳仙。
凡物身中皆有佛，何人性里独无天。
反骚正得诗人意，读罢新章为怃然。
春游
佚名（宋代）

幽人何事苦伤春？春雨无端愁煞人。
不但幽人独愁怨，江头多少柳眉频。
拟进士金波丽鳷鹊诗
杨万里（宋代）

曳练为银汉，熔金作月波。
桂华斜丽处，鳷鹊得光多。
云叶三秋净，菱花一镜磨。
宫担晖水竹，观影澹星河。
雾湿残宵柝，霜明欲晓珂。
口头余映在，剑佩已相摩。
次韵程帅游习池三首
陈造（宋代）

清明胜赏尚容追，不减觞浮曲水时。
坐觉晴云恋歌扇，看供吟笔泻天池。
春光有底遽如许，酒量勉添些子儿。
可但大堤民气乐，啼莺语燕共嬉嬉。
丙申除夕冠石怀彭躬庵在岘 其一
朱议雱（清代）

古有难衣食，于今复见君。稚圭无不可，原宪自多贫。

岁晏寒能雨，山孤石更云。相思频徙倚，凄绝此东屯。
阴阳
黄裳（宋代）

阴阳无意本由人，祸福皆缘幻与真。悟即离伦兼度世，迷须倾与更亡身。

智愚莫晓气随数，老少合惊秋复春。有物混成如了得，却教真幻两通神。
寿刘学录
陈宓（宋代）

寿酒今年胜去年，彩衣膝下月宫仙。
丈人自有长生诀，子午常朝玉帝前。
闲中
詹本（宋代）

万事问不知，山中一樽酒。
扫石坐松风，绿阴满巾袖。
颂古一○一首
释子淳（宋代）

父子相逢眼倍明，灵苗丛里坦然行。
个中若为金毛子，已是监梅触大羹。
句
赵伯琳（宋代）

为嫌陶令醉，来伴屈原醒。
范蠡
王十朋（宋代）

久与君王共苦辛，功成身退肯逡巡。五湖渺渺烟波阔，谁是扁舟第二人。
诗三百三首 其七十六
寒山（唐代）

有汉姓慠慢，名贪字不廉。一身无所解，百事被他嫌。

死恶黄连苦，生怜白蜜甜。吃鱼犹未止，食肉更无厌。
仲冬月
李延兴（元代）

斗标建子仲冬月，晓天云掩残月魄。满城霜气利如刀，敝褐蒙头出不得。

旭日无光风伯怒，冰合水泉厚地裂。凭高旷望目力超，瀚海天山千丈雪。

波涛永閟蛟龙宫，原野深藏狐兔穴。南山榛栗尽枯死，出猎何人驰驷驖。

俄顷风收氛翳开，万里云天清帖帖。青旗飐飐酒家楼，杖头恰有钱三百。

何物小儿为侣俦，座上能诗有仙客。月斜醉倒花树下，铜龙漏下五十刻。
秋日西园 其四
释道潜（宋代）

忆昔少壮时，意气摩云霓。游心黄卷间，岂顾白日西。

由来昧根本，旦旦从所迷。迩独悟无为，文字如委泥。

物生岂高下，至道良自齐。青山绕吾庐，开户众鸟啼。

晓日上乔木，秋光媚回溪。畸人长往来，绝壁同攀跻。

遐天净若扫，旷目无端倪。楚客一何苦，登临独悽悽。
次韵补柳子厚八愚诗
汪炎昶（宋代）

撞玉锵断石，溅珠县穉松。
色资耳目净，声碎斋土空。
静窥发奇趣，饱饮生异容。
讵知愚所乐，适与智者同。
咏史乐府十二章·从猎讽
程盛修（清代）

油衣则漏瓦不漏，谏议微词规乃后。罢猎从兹慎驰骤，禽荒垂戒古今同。

拒关不纳羸马供，汉门候，魏笔公。
次韵行甫小集平山
方岳（宋代）

客愁聊以酒防闲，非复春风桃李颜。
北望未忘诸老在，中兴已是百年间。
非无烟雨无奇语，自有乾坤有此山。
杨柳岂知兴废事，夕阳依旧舞腰蛮。
闻龙学平昔曾游颍川西湖有诗以寄之
张徽（宋代）

河势横斜带地形，碧油具旆昔常经。驿名未改风尘黑，碑字犹存雨藓青。

荐福园林僧杳渺，撷芳洲渚妓娉婷。汝南一值贤人降，分野于今占德星。
正旦夜梦李士宁过我谈说神怪久之草草为具仍
苏辙（宋代）

先生惠然肯见客，旋买鸡豚旋烹炙。
人间饮食未须嫌，归去蓬壶却无吃。
送人之官严陵
周文璞（宋代）

如君风貌又精神，自合拖绅近紫宸。
平地有心开洞穴，十年无俸着闲身。
已看青舫垂垂去，须忆绯桃滟滟春。
若向玄英台下过，为言亦是学诗人。
春夜
高翥（宋代）

小窗兀兀守更残，案上诗书亦懒观。
频翦烛花听夜雨，尽垂帘影隔春寒。
破除梦幻从头了，安置身心向下看。
老子静中消日月，全然不似客长安。
何计部粤桥召宴淮上
陈迁（明代）

十年京洛风尘客，此日津前独泛舟。淮海鱼龙春梦暖，楚天烟雨雁声愁。

坐邀明月临仙署，醉把残英感素秋。倾盖不知归路暝，停云芳树独淹留。
杂咏一百首·梁鸿
刘克庄（宋代）

肃宗汉明主，犹恶五噫诗。
一旦拂衣去，世人那得知。
鹧鸪天 其一
陈克（宋代）

禁瘆馀寒酒半醒。蒲萄力软被愁侵。鲤鱼不寄江南信，绿尽菖蒲春水深。

疑梦断，怆离襟。重帘复幕静愔愔。赤阑干外梨花雨，还是去年寒食心。
所怀
文天祥（宋代）

英英香蕙莹朝华，收拾东风作一家。
燕语莺啼春又夏，灯花剔尽暗窗斜。
家园小酌
陆游（宋代）

旋作园庐指顾成，柳阴已复著啼莺。
百年更把几杯酒，一月元无三日晴。
鸥鹭向人殊耐久，山林与世本无营。
小诗漫付儿曹诵，不用韩公说有声。
和望之惜园花尽开之作
顾璘（明代）

十日春晴花尽开，一年春事半莓苔。疏枝密萼相将盛，粉蝶黄莓莫浪猜。

漫举金杯当月榭，谁吹玉笛傍霜台。芳菲未忍随流水，绕树攀条意独哀。
秋兴
陆游（宋代）

胸中万卷书，一字用不著。
归休始太息，竟是为农乐。
赠季泉孙太史年兄春太夫人南归
黄廷用（明代）

十载长安献赋同，喜随仙佩凤池东。暂承白发从天上，正值青春入越中。

柳色新分南浦绿，奎文遥映北辰红。悬知花外潘舆转，日望高云是汉宫。
送荣子邕宰新郑
邹浩（宋代）

子渊陋巷居，子真岩下耕。穷约一如此，不妨道自行。

矧君有民社，南面恩光荣。问学□经济，岂不慰高情。

尔来几薰风，许洛犹声名。还将模范心，农桑厚群生。

行矣舆人歌，国侨相弟兄。
送范德孺使辽
毕仲游（宋代）

都门冠盖如云多，马头匼匝金盘陀。平明三节出城去，使华已过桑乾河。

桑乾地寒毡作屋，冰霜满野飞鸿鹄。道旁箫鼓动地迎，铁面蕃儿皆拭目。

金玦装成宝刀利，银鞍半露貂裘燠。日高宾馆驻前旌，馈客往来随酪粥。

河间未弛新亭障，山后犹存旧风俗。幽燕妇女白如脂，露面来觇汉冠服。

边风吹雪罨毡城，毡城在处为屯营。黄沙行尽到靴淀，新年下马单于庭。

庭中之人识汉事，而公赫赫传家声。君臣把酒重相劝，知有从来忠孝名。

好言天子神圣武，际天接地皆王土。桑麻万里富中原，制作千年还太古。

白日亲观丹凤翔，黄河近报神鱼舞。不须铁甲屯大荒，坐见长城倚天宇。

况君总发怀刚肠，往年司直中书堂。单骑走马绝瀚海，而今复使天一方。

平时出入虽故事，男儿举足安可量。鄙人再拜赠公语，北边射猎云雪冈。

平安烽火三万日，羽林超距閒金汤。年年蕃马输汉地，后车碨礧牵玄黄。

愿持成效献天子，归来跃出尚书郎。归来跃出尚书郎，锵金鸣玉趋明光。
宫词
宋白（宋代）

玉殿金扉夜不扃，露华如水洗圆灵。
昭阳女伴新承宠，心祝君王拜寿星。
游虎丘
蔡令将（宋代）

佳时结胜游，与子棹兰舟。
路近云烟霁，岩深水木秋。
临风伤远日，感慨发诗愁。
乐事真难偶，年光若转头。
咏洗心堂得鸟鸣山更幽 其五
吕天策（宋代）

环沙饶沃壤，农工敏锄耰。青秧拥翠被，大堤蔽吴牛。

渔商蛮獠拥，结屋桑柘幽。翁妇顾相喜，占风知有秋。

吾侪拙生事，腹果即无求。年丰预有托，一饱不难谋。

钟鼎固乐矣，其乐如是不。未可议鹏鴳，各尽逍遥游。
偈颂五十一首
释大观（宋代）

生也如是，白骼树头鱼扇子。
死也如是，泥牛饮乾东涧水。
更待也偈，舜若多神三赤喙。
讨甚巴鼻，愧恶重童无处洗。
径山供尽死款，慈云也不相饶，
从来生死不同条。
冬至日祥风应候
穆寂（唐代）

节逢清景至，占气二仪中。独喜登台日，先知应候风。

呈祥光舜登，表庆感尧聪。既与乘时叶，还将入律同。

微微万井遍，习习九门通。更绕炉烟起，殷勤报岁功。
次韵和王令诒给谏移居 其一
缪沅（清代）

傍檐才妥玉丫叉，叠架图书得几车。亟遣长须新扫径，旋教阿段手栽花。

较量酒户寻张老，斟酌诗邻近孟家。问讯一枝安稳未，百年何事不浮查。
惠山月印题用予寻家韵诗见简辄复赓载寺前老
方岳（宋代）

相逢僧话了幽寻，不负沧浪一访临。
对菊莫谈当世事，口茶犹识古人心。
白云共住山前后，黄叶自知秋浅深。
龙卧苍髯曾有约，雁回分月供丛林。
早发奴寨
陆游（宋代）

暖彻衣篝蜡炬明，邻鸡喔喔促残更。
丈夫虽有四方志，客子终悲千里行。
月落龙蛇蟠木影，山空风雨起滩声。
上车莫恨晨霜冷，又得修途一日晴。
辛巳仲春有鹤一双巢于耆德寺浮屠顶上感而赋之
区大相（明代）

有鸟双栖祇树林，翩然瑶水两仙禽。月临莲界巢初定，云满芝田岁已深。

健翮风烟时并驭，清歌城郭更留音。千年一度梅花国，霄汉谁知万里心。
遣兴
孙觌（宋代）

乱后煎百虑，老去无一欣。故人尺书至，好语中夜闻。

坐久百虫绝，开帘月纷纷。长歌又一醉，酒醒击空尊。
地偏
释文珦（宋代）

地偏人到稀，倦客老柴扉。
屈指同游尽，回头万事违。
石泉清梦枕，山月冷禅衣。
身与孤云合，无心自在飞。
和太师相公秋兴十首
夏竦（宋代）

萤光照水星星度，雁阵横空字字移。
何处佳人惜团扇，玉阶烟叶动轻飔。
岁除示汝霖三绝
胡寅（宋代）

柏酒椒花又盍簪，莫将谈笑枉光阴。
自怜四十无闻者，欲问如何不动心。
过高邮射阳湖杂咏九首 其五
萨都剌（元代）

白鹭爱秋水，独立仍自行。得鱼固偶尔，惊飞亦常情。
晚过象之葆光亭步月
韩维（宋代）

浮沉闾里间，放志谢维挚。
行贪月色静，归犯霜华湿。
寒鼓出城重，飞星过楼急。
却想竹亭下，主人犹独立。
林户求明道堂诗二首
陈淳（宋代）

秉彝同是得天生，道在其中本自明。
气为禀来微有蔽，欲因感处复多萌。
磨砻须到十分粹，克治全教一味清。
从此洞然无别体，真元辉露日光星。
送锡侍者随物初住显慈
释居简（宋代）

迦叶师兄错破颜，阿难病痛在多闻。衲僧斩斩生涯别，辄莫随人脚后跟。
菩萨蛮 次韵郭安道探梅
程文海（元代）

孤根自是春怜惜。一苞生意何曾息。南北本同枝。先开先得诗。曾来元不约。冷暖凭斟酌。花落又花开。年年去复来。
赠战将
殷文圭（唐代）

绿沈枪利雪峰尖，犀甲军装称紫髯。威慑万人长凛凛，

礼延群客每谦谦。阵前战马黄金勒，架上兵书白玉签。

不为已为儒弟子，好依门下学韬钤。
游学射山遇景道人
陆游（宋代）

肩舆适青郊，飞屐登翠麓。
余霜未泫瓦，晨日初挂木。
推门觅黄未，避客似奔鹿。
虽无与晤语，清坐意亦足。
岂知逢此士，旷度超世俗。
欣然同一笑，齿颊粲冰玉。
探囊赠奇草，甘香胜芎菊。
试临清镜照，衰发森已绿。
出门恣幽讨，老僊有遗躅，丹灶虽已空，药丸遍山谷。
嗟予迫迟暮，未盖厌追逐，结茅远人境，此计亦已熟。
若人真我友，玉字当共读。
客来不知处，鸡犬望云屋。
偈二首
释守道（宋代）

日月绕须弥，人间分昼夜。
南阎浮提人，只被明暗色空留碍。
听杨元洁弹琴歌
董兆熊（清代）

霜飞刺天木叶落，北风卷地雁声作。满堂色动寒凌兢，知是山声弄弦索。

我生泛梗多忧患，无端入此雍门弹。悲从中来不能遏，衣裾清泪流潺潺。

方今筝琶聒声耳，靡曼空侯闻者喜。揽君手腕请君止，帘外月华寒泼水。
浣溪沙
何梦桂（宋代）

金紫山前山万重。山高云密下苍龙。

春来好雨遍三峰。芳草郊原眠茧犊，

垂杨营垒击花骢。趣归行有紫泥封。
雨霖铃·孜孜矻矻
王安石（宋代）

孜孜矻矻。向无明里、强作窠窟。浮名浮利何济，堪留恋处，轮回浮猝。幸有明空妙觉，可弹指超出。缘底事、抛了全潮，认一浮沤作瀛渤。本源自性天真佛。只些些、妄想中埋没。贪他眼花阳艳，谁信道、本来无物。一旦茫然，终被阎罗老子相屈。便纵有、千种机筹，怎免伊唐突。
赠隐僧
释文珦（宋代）

高僧谢人世，诛茅乱峰曲。
三衣不着蚕，一饭长分鹿。
露滴秋迳松，烟蒙晓窗竹。
真隐澹无营，怡然心自足。
杂咏 其一
边浴礼（清代）

无盐见西子，詈彼工诲淫。世主受其愚，谓抱松柏心。

招之入后宫，妒宠恐不深。妖情污白璧，利口铄黄金。

承恩不在貌，矧复遭陵侵。精卫空悲号，填海称冤禽。
巫山送吴延之出宰巫山
郭祥正（宋代）

送子之邑兮，山之峨峨。繄物之可赋兮，曰如之何。

虚徐恍耀兮，可车可马。可足可翼兮，奋于岩阿。薄万象兮周四海，烂五采兮扬天波。

倏然悄然以自敛，妥轻素兮萦翠螺。容与兮窈窕，行止兮委蛇。

吐兮若英，攒兮若葩。聚若白蚁，散若杨花。爰有灵依兮，遂异于他。

对之自然，又不可求。逐之无迹，怆我离忧。上下无穷，变化周流。

乱曰：绵延夭矫兮竟何补，赞天工兮濡厚土。舒则有时兮卷则有所，不为神女兮而为君子。
秋晚杂书三十首
方回（元代）

屈子悼芙蓉，胡于木末采。
谁欤变秋树，水花俨高垲。
本非莲藕变，稍稍具姿彩。
厥植亦匪贞，朝泽暮已痗。
叔世尚浮卉，貌取实故萎。
吾庐百昌戕，一二此根在。
无奈儿女曹，爱之若芳茝。
曾不如荞穄，足用拯疲馁。
赠云门居士
郑侠（宋代）

云门山口云徘徊，居士道与山崔嵬。
清时肥遁古亦有，惊猿怨崔今谁偕。
居士高卧白云堆，山门时为猿崔开。
溪花野草自春色，云芝石笋宁须栽。
软蒸抱石倾新醅，麋鹿惯我还无猜。
宁知玉署思贤切，御手调羹等客来。
张公咏
赵抃（宋代）

长桥东畔尼朱轮，画栋雕栏锦水滨。子美浮槎传大句，乖崖游棹看芳春。

樽罍泛泛留佳客，鼓吹喧喧乐远人。夹岸香风十馀里，晚随和气入城闉。
月下怀广胜华师
郭祥正（宋代）

下方遥忆上方僧，素月青林隔几层。钟磬声沉香篆熄，只应诗思冷如冰。
和乐天宴李周美中丞宅池上赏樱桃花
刘禹锡（唐代）

樱桃千万枝，照耀如雪天。王孙宴其下，隔水疑神仙。

宿露发清香，初阳动暄妍。妖姬满髻插，酒客折枝传。

同此赏芳月，几人有华筵。杯行勿遽辞，好醉逸三年。
送平章解机政以保宁之节荣还里第
程公许（宋代）

孔山高嵯峨，其下区宅。
敷床万牙签，宁取籯金积。
委身事君子，星驾莫遑息。
恐慌不念林岩，政尔柄枢极。
巨川尔杭之，陛下心以怿。
累章拜俞旨，告廷敭显册。
一笑堂印抛，我友浮丘伯。
士以名德重，如护万金璧。
受宠惕临深，持满常惧溢。
恭惟学古胸，富有经世策。
探怀取二三，兴运际五百。
贤人如参术，足以壮国脉。
兹理要密庸，宁复胶於迹。
肘后可无传，能使寿金石。
先生还孔山，宕奎揭素壁。
似胜平泉墅，林立万株石。
向来翘材馆，楹桷富山积。
终焉愧轮囷，可能补寸尺。
淛潮浪拍夫，归帆风借力。
百拜寿斯文，华皓配南极。
何当脱拘挛，日侍维摩室。
春晚坐建隆寺北池亭上
宋庠（宋代）

城外东风卷落花，更临春水惜年华。
单车刺史无铙吹，叫杀荒池两部蛙。
冷泉亭
白珽（元代）

灵山本清净，一泉渟其中。
灵山孤飞来，此水将无同。
山影压不尽，照见天玲珑。
分明千尺冰，不独疑寒虫。
京洛多风尘，到此一洗空。
炎寒无二心，凜有操者风。
泊然守空梵，万劫岂终穷。
骊山有温泉，虚筑华清宫。
登彼公堂燕贡士
陈襄（宋代）

登彼公堂，维水汤汤。
君子燕湑，其言有章。
甲午季冬雨雪连旬公馀感触辄赋八绝 其三
黄仲昭（明代）

茫茫积雪遍山川，瘦马冲寒敢自怜。应有闭门僵卧者，甑无炊黍突无烟。
江东登舟中流阻风易以小艇乃能抵岸
湛若水（明代）

晓出江东门，遥望江浦埏。风波咫尺耳，而况万里船。

船大难为用，舴艋吾周旋。尝闻一苇杭，传说济巨川。

留滞荒洲外，嗟哉行路难。
寿林通府景源七十次林见素韵
黄仲昭（明代）

伉俪稀年锡自天，仙经何用更钩玄。阶前菊映斑斓服，堂上歌喧锦绣筵。

老得身闲增矍铄，貌因德邵觉清妍。从今寿考谁堪并，万仞南山倚翠烟。
拟古六首
曾协（宋代）

日月无时停，飘忽成隆冬。
烟云惨不舒，暮雪陵飚风。
永怀皲瘃惨，藉此衣褐重。
蛰虫逐微煖，地底度岁穷。
饮啄却外物，一气常自充。
人貌肖天地，不能保微躬。
雪中雪坡十忆
姚勉（宋代）

欲折梅花寄故人，驿无来使草成茵。
轻风细雨分寒暖，已是江南数日春。
张屯田弄璋三日略不会客戏题短什共以满月开
王禹偁（宋代）

布素相知二十年，喜君新咏弄璋篇。
洗儿已过三朝会，屈客应璋满月筵。
桂子定为前进士，兰芽兼是小屯田。
至时担酒移厨去，请办笙歌与管弦。
水调歌头·有客念行役
陈三聘（宋代）

有客念行役，劲气凛於秋。男儿未老，衔命如虏亦风流。决定平戎方略，恢复旧燕封壤，安用割鸿沟。莫献肃霜马，好衣白狐裘。我何人，怀壮节，但凝愁。平生未逢知己，哙伍实堪羞。金马文章何在，玉鼎勋庸何有，一笑等云浮。拼断好风月，羯鼓打梁州。
故周茂叔先生濂溪（溪在庐山下。）
苏轼（宋代）

世俗眩名实，至人疑有无。
怒移水中蟹，爱及屋上乌。
坐令此溪水，名与先生俱。
先生本全德，廉退乃一隅。
因抛彭泽米，偶似西山夫。
遂即世所知，以为溪之呼。
先生岂我辈，造物乃其徒。
应同柳州柳，聊使愚溪愚。
赠别仪上人
张耒（宋代）

师似浮云触处闲，倦飞知我未能还。
林泉会有相逢日，风月应须乞半山。
疁水谣
严我斯（清代）

疁之水兮清且涟，使君堂上坐鸣弦。疁之水兮清且漪，使君郊外多耕犁。

使君官庖食无肉，长须编篱种野簌。使君侵晨寒无衣，老婢当窗织布机。

使君寒，民五裤。使君饥，民含哺。升君之堂进君酒，有酒盈卮，有蔬盈豆。

长老在前，稚子在后，俚语歌呼为君寿。清畏人知兮，何人勿知。

吁嗟今之人兮，廉吏可为而不为。
献张郎中
龙靓（宋代）

天与群芳十样葩，独分颜色不堪誇。牡丹芍药人题遍，自分身如鼓子花。
再次寄肯堂韵五首
陈造（宋代）

精蓝端未下云居，况复僧中有后湖。
理障禅那俱坐断，颇尝游戏到诗无。
韩魏公生于泉南州宅故未有祠于典为阙郡圃有庵名大隐即之以祠八月戊子率同僚祀之
王十朋（宋代）

天开我宋太平基，紫府真人下应期。河朔魁梧出真相，泉南葱应产奇儿。

梦符蚌腹生珠夜，事应台躔捧日时。紫帽清源发光采，郡园深处立新祠。
城东逆旅
陆游（宋代）

店家乞火燎征衣，湿竹生薪不受吹。
更甚从戎戍边日，正如随计入关时。
百年扰扰梦相似，万事悠悠心自知。
赖有床头周易在，不妨清坐忍朝饥。
枫树
舒岳祥（宋代）

屈原庙外千株碧，高帝祠前万叶红。
楚尾吴头风景在，片帆不复更西东。
将下山有作
朱熹（宋代）

芒鞋踏破万重山，五日淹留在此间。行客归来山下望，却疑身自九天还。
南柯子（玉簪）
韩元吉（宋代）

五月炎州路，千重扑地开。只疑标韵是江梅。不道薰风庭院、雪成堆。

宝髻琼瑶缀，仙衣翡翠裁。一枝长伴荔枝来。付与玉人和笑、插鸾钗。
奉和袭美太湖诗二十首。包山祠
陆龟蒙（唐代）

静境林麓好，古祠烟霭浓。自非通灵才，敢陟群仙峰。

百里波浪通，中坐箫鼓重。真君具琼舆，仿佛来相从。

清露濯巢鸟，阴云生昼龙。风飘橘柚香，日动幡盖容。

将命礼且洁，所祈年不凶。终当以疏闻，特用诸侯封。
题南峰褚道士
于鹄（唐代）

得道南山久，曾教四皓棋。闭门医病鹤，倒箧养神龟。

松际风长在，泉中草不衰。谁知茅屋里，有路向峨嵋。
代朗月行
鲍照（南北朝）

朗月出东山。
照我绮窗前。
窗中多佳人。
被服妖且妍。
靓妆坐帐里。
当户弄清弦。
鬓夺卫女迅。
体绝飞燕先。
为君歌一曲。
当作朗月篇。
酒至颜自解。
声和心亦宣。
千金何足重。
所存意气间。
宁都上元有作
陈元晋（宋代）

卖薪买酒旧家时，人乐升平岂自知。
节物如今不堪说，丘墟满眼更啼饥。
度关山
刘遵（南北朝）

陇树寒色落，塞云朝欲开。谷深鼙易响，路狭幰难回。

当知结绶去，非是弃繻来。行人思顾返，道别且徘徊。

愿度关山鹤，劳歌立可哀。
水调歌头·卷尽风和雨
万某（宋代）

卷尽风和雨，晴日照清秋。南山高处回首、潇洒一扁州。且向飞霞沦茗，还归云间书院，何幸有从游。随分了公事，同乐与同尤。

少年事，湖海气，百尺楼。萧萧华发、归兴只念故山幽。今日聊修故事，口岁大江东去，应念我穷愁。不但莼鲈口，杜若访芳洲。
上嘉州青衣山中峰，题惠净上人幽居，寄兵部杨郎中
岑参（唐代）

青衣谁开凿，独在水中央。浮舟一跻攀，侧径缘穹苍。

绝顶诣老僧，豁然登上方。诸岭一何小，三江奔茫茫。

兰若向西开，峨眉正相当。猿鸟乐钟磬，松萝泛天香。

江云入袈裟，山月吐绳床。早知清净理，久乃机心忘。

尚以名宦拘，聿来夷獠乡。吾友不可见，郁为尚书郎。

早岁爱丹经，留心向青囊。渺渺云智远，幽幽海怀长。

胜赏欲与俱，引领遥相望。为政愧无术，分忧幸时康。

君子满天朝，老夫忆沧浪。况值庐山远，抽簪归法王。
杨居士送眼药
阳枋（宋代）

云来云去不干山，花落花开春又还。世事总归明眼里，皇王帝伯恁催班。
送谢景初迁凭宰馀姚
范仲淹（宋代）

世德践甲科，青紫信可拾。
故乡特荣辉，高门复树立。
馀姚二山下，东南最名邑。
烟水万人家，熙熙自翔集。
又得贤大夫，坐堂恩信敷。
春风为君来，绿波满平湖。
乘兴访隐沦，今逢贺老无。
文藻凌云处，定喜江山助。
未能同仙舟，离樽少留驻。
行行道不孤，明月相随去。
宿关西客舍寄东山严、许二山人时天宝初…见有高道举征
岑参（唐代）

云送关西雨，风传渭北秋。孤灯然客梦，寒杵捣乡愁。

滩上思严子，山中忆许由。苍生今有望，飞诏下林丘。
大?
李曾伯（宋代）

对剑花凝，笳叶卷，天宇尘清声肃。楼船催解处，正日戈夕照，风旗西矗。虎战龙争，人非地是，形势昔雄三国。景升今何在，怅婆娑老子，奚堪荆牧。岂自古常言，力宁斗智，智宁如福。西征非太速。奈臣职、难负君王嘱。嗟往事、祁山抗表，剑阁刊铭，祗成堕甑并空轴。喜听平安信，岂止为、区区一竹。蚊蟁类、笑谈逐。玉关归老，不愿封侯食肉。愿还太平旧蜀。
献吉席上分韵得银字
叶元玉（明代）

民曹水部两同心，总是斯文异姓亲。百岁几遭文字饮，一官深厌簿书尘。

风翻槐影帘纹碎，雨洗苔斑石缝新。笑杀坐中谁更老，古厓双鬓半如银。
次韵仲平十七夜太社行礼月色如昼 其一
周紫芝（宋代）

从来方社要斋明，玉豆精华酒洁清。风里笙箫云外至，耳边环佩月中鸣。
新作凉轩会张拱辰至
刘敞（宋代）

张翁垂白须，扶病过我庐。向无俗客至，适慰幽人居。

酌此瓢中泉，振兹架上书。虽无德与汝，会有歌起予。

欲识消长情，愿君讲盈虚。
送孟婿植还临川
韩元吉（宋代）

西风同泛婺江船，倒指光阴六换年。
秋色又看梧叶老，离怀还对菊花前。
尘埃左宦空搔首，功业青云更著鞭，
儿女关情易来往，一樽临路亦凄然。
峻极夏夜
释道潜（宋代）

广庭无凡株，郁郁两佳树。扶疏饶美荫，盘错根本固。

朝披叶底饶，夜泫衣上露。禅馀自循绕，百匝未忍住。

月华中天来，左右发晖素。清景非人间，泠然洗吾虑。

缅彼大梁下，炎蒸毒朝暮。朱门晓未开，马足已驰骛。

摧眉事权要，幸彼一盼顾。素标插君头，扰扰独不悟。
又次铦朴翁韵四首
陈造（宋代）

闻为诗魔掩贝多，辞源衮衮倒洪河。
遥知传诵日千纸，淇上高唐无善歌。
青阳龙池僧索诗
韩淲（宋代）

老僧口边生白醭，坐断诸方占幽独。池中应有龙去来，好为朝昏打斋粥。
重九前五日奉陪吴采臣粮宪入雷峰谒天老人
释今无（明代）

官閒喜与野人同，欲叩真机访远公。江卧爱当中夜月，山行恰值九秋风。

寒鸥映水微微白，短蓼迎船款款红。棒喝醒人今莫醒，此时沉醉即英雄。
湖西逸人
齐己（唐代）

老隐洞庭西，渔樵共一溪。琴前孤鹤影，石上远僧题。

橘柚园林熟，蒹葭径路迷。君能许邻并，分药劚春畦。
雪
陆游（宋代）

平郊漫漫觉天低，况复寒云结惨凄。
老子方惊飞蛱蝶，群儿已说聚狻猊。
中宵鸢堕频摧木，彻旦鸡瘖重压栖。
只待新晴梅坞去，青鞋未怯踏春泥。
诗三百三首 其九十五
寒山（唐代）

唝唝买鱼肉，担归喂妻子。何须杀他命，将来活汝己。

此非天堂缘，纯是地狱滓。徐六语破堆，始知没道理。
出关
方岳（宋代）

一坐一百二十日，柳初黄落今青青。
索舆径去有忙事，忽忆曾与春丁字。
牡丹径尺妙天下，许酿醽醁呼娉婷。
到家二月亦晚矣，未办翠色官窑瓶。
咏史八首
左思（魏晋）

弱冠弄柔翰，卓荦观群书。
著论准过秦，作赋拟子虚。
边城苦鸣准，羽檄飞京都。
虽非甲胄士，畴昔览穰苴。
长啸激清风，志若无东吴。
铅刀贵一割，梦想骋良图。
左眄澄江湘，右盻定羌胡。
功成不受爵，长揖归田庐。

郁郁涧底松，离离山上苗。
以彼径寸茎，荫此百尺条。
世胄蹑高位，英俊沉下僚。
地势使之然，由来非一朝。
金张藉旧业，七叶珥汉貂。
冯公岂不伟，白首不见招。

吾希段干木，偃息藩魏君。
吾慕鲁仲连，谈笑却秦军。
当世贵不羁，遭难能解纷。
功成耻受赏，高节卓不群。
临组不肯绁，对珪宁肯分。
连玺曜前庭，比之犹浮云。

济济京城内，赫赫王侯居。
冠盖荫四术，朱轮竟长衢。
朝集金张馆，暮宿许史庐。
南邻击钟磬，北里吹笙竽。
寂寂杨子宅，门无卿相舆。
寥寥空宇中，所讲在玄虚。
言论准宣尼，辞赋拟相如。
悠悠百世后，英名擅八区。

皓天舒白日，灵景耀神州。
列宅紫宫里，飞宇若云浮。
峨峨高门内，蔼蔼皆王侯。
自非攀龙客，何为歘来游。
被褐出阊阖，高步追许由。
振衣千仞冈，濯足万里流。

荆轲饮燕市，酒酣气益震。
哀歌和渐离，谓若傍无人。
虽无壮士节，与世亦殊伦。
高眄邈四海，豪右何足陈。
贵者虽自贵，视之若埃尘。
贱者虽自贱，重之若千钧。

主父宦不达，骨肉还相薄。
买臣困樵采，伉俪不安宅。
陈平无产业，归来翳负郭。
长卿还成都，壁立何寥廓。
四贤岂不伟，遗烈光篇籍。
当其未遇时，忧在填沟壑。
英雄有迍邅，由来自古昔。
何世无奇才，遗之在草泽。

习习笼中鸟，举翮触四隅。
落落穷巷士，抱影守空庐。
出门无通路，枳棘塞中涂。
计策弃不收，块若枯池鱼。
外望无寸禄，内顾无斗储。
亲戚还相蔑，朋友日夜疏。
苏秦北游说，李斯西上书。
俯仰生荣华，咄嗟复雕枯。
饮河期满腹，贵足不愿余。
巢林栖一枝，可为达士模。
捕杀武元衡贼诏
李纯（唐代）

朕以不备，君临万邦，不敢自逸，每怀兢惕。而凶狡窃发，歼我股肱，是用当宁废朝。通宵忘寐，永怀良辅，何痛如之？宜极搜擒，以摅愤毒。天下之恶，天下共诛，念兹臣庶，固同愤叹。宜令京城及诸道所在同捕逐，有能获贼者，赐钱一万贯，仍与五品官，有官超授。如本虽同谋，或曾停止，但能纠告，当舍其罪。仍同此科，敢有藏匿，全家诛戮。布告远近，使明知之。
中秋月
赵汝鏏（宋代）

坐待银盘出海波，光华此夕看还多。
娟娟丰骨清如洗，皓皓冰姿玉就磨。
庾老登楼饶逸兴，李仙把盏发狂歌。
醉来欲舞尊前影，飞上寒宫伴素娥。
亦好园四咏 其二 磬湖
喻良能（宋代）

未用他山错，宁须泗水浮。冲风时激浪，清韵乱鸣球。
听袁子方弹琴
倪瓒（元代）

蕙帐凝夕清，高堂流月明。
芳琴发绮席，列坐散烦缨。
回翔别鹄意，缥缈孤鸾鸣。
一写冰霜操，掩抑寄余情。
为文中上人题唐子华画
子贤（元代）

□□潮生白，烟钟树杪撞。渔舟浮个个，沙鸟去双双。

野旷□□此，天青月堕江。看图思长史，独倚暮楼窗。
题商山庙
陆畅（唐代）

商洛秦时四老翁，人传羽化此山空。

若无仙眼何由见，总在庙前花洞中。
饯赵物斛三首
吴潜（宋代）

精义无穷在邺签，更须於易倍深拈。
阳奇阴偶机难测，往屈来伸理可占。
有谓宣尼夫乃佞，或云仲子乌能廉。
圣贤言行多参考，美疢犹应用石砭。
自适
贝守一（元代）

迹晦心须晦，神清梦亦清。
一窝如斗大，万事等沤成。
风月平章易，山林去就轻。
生生终有累，不若事无生。
天仙子·月落城乌啼未了
纳兰性德（清代）

月落城乌啼未了，起来翻为无眠早。薄霜庭院怯生衣，心悄悄，红阑绕。此情待共谁人晓？
乙丑二月出都车中口占 其三
郭曾炘（清代）

美服人争指，空名盗亦憎。当关多猛虎，掠野尽饥鹰。

衰朽惭筋力，承平想股肱。悠悠青史事，神理久无凭。
贺新郎（端午）
詹无咎（宋代）

梅子黄时雨。对幽窗、依依抱独，几多愁绪。润逼琴丝无雅韵，难续文园旧诣。头白尽、相如谁顾。燕子楼空尘又锁，望天涯、不寄红丝缕。嗟往事，且休语。

伤情当日班衣舞。更宫衣，香罗乍带，九天繁露。一寸草心迎永日，更把葵心自许。怎料有、风推雨如。惹起灵均千古恨，转凄凉、更不成端午。拚小醉，读骚句。
次韵刘景文周次元寒食同游西湖
苏轼（宋代）

絮飞春减不成年，老境同乘下濑船。
蓝尾忽惊新火后，（白乐天《寒食》诗云：三杯蓝尾酒，一碟胶牙饧。
）遨头要及浣花前。
（成都太守自正月二日出游，谓之遨头，至四月十九日浣花乃止。
）山西老将诗无敌，洛下书生语更妍。
共向北山寻二士，画桡鼍鼓聒清眠。
因笔记贼入空室颂
郑清之（宋代）

平生一片痴，妄意室中物。
自言富可待，到了贫彻骨。
一宵入人家，百宝认仿佛。
拣得真金身，明处是泥佛。